32001R1920
L 261/46
JURNALUL OFÍCIAL AL UNIUNII EUROPENE
REGULAMENTUL (CE) NR. 1920/2001 AL COMISIEI
din 28 septembrie 2001
de stabilire a normelor de punere în aplicare a Regulamentului (CE) nr. 2494/95 al Consiliului în ceea ce privește standardele minime pentru tratarea comisioanelor pentru servicii proporționale cu valorile tranzacțiilor în cadrul indicelui armonizat al prețurilor de consum și de modificare a Regulamentului (CE) nr. 2214/96
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2494/95 al Consiliului din 23 octombrie 1995 privind indicii armonizați ai prețurilor de consum (1), în special articolul 4 și articolul 5 alineatul (3),
având în vedere avizul Băncii Centrale Europene (2),
întrucât:
(1)
În virtutea articolului 5 alineatul (1) litera (b) din Regulamentul (CE) nr. 2494/95, fiecare stat membru are obligația de a elabora un indice armonizat al prețurilor de consum (IAPC) luând ca punct de plecare indicele pentru ianuarie 1997.
(2)
Regulamentul (CE) nr. 1749/96 al Comisiei din 9 septembrie 1996 privind măsurile inițiale de punere în aplicare a Regulamentului (CE) nr. 2494/95 al Consiliului privind indicii armonizați ai prețurilor de consum (3), astfel cum a fost modificat ultima dată prin Regulamentul (CE) nr. 1688/98 al Consiliului (4), definește acoperirea IAPC la acele mărfuri și servicii care sunt incluse în cheltuielile monetare pentru consumul final al gospodăriilor și impune acoperirea completă a clasei COICOP/IAPC 12.5.1 „Servicii financiare care nu sunt prevăzute în nici o altă categorie” până în decembrie 1999, fără a exclude în mod specific comisioanele exprimate ca procent din valoarea tranzacției.
(3)
Regulamentul (CE) nr. 2214/96 al Comisiei din 20 noiembrie 1996 privind indicii armonizați ai prețurilor de consum: transmiterea și diseminarea subindicilor IAPC (5), astfel cum a fost modificat ultima dată prin Regulamentul (CE) nr. 1749/1999 (6), impune un subindice armonizat pentru clasa de cheltuieli COICOP/IAPC 12.6.2 „Alte servicii financiare care nu sunt prevăzute în nici o altă categorie”, cu excepția plății dobânzilor și a comisioanelor exprimate ca procent din valoarea tranzacției.
(4)
Lipsa posibilității de comparare are o sferă largă de aplicare prin excluderea comisioanelor pentru servicii care sunt exprimate ca procent din valoarea tranzacțiilor; este necesară o metodologie armonizată pentru tratarea acestor comisioane astfel încât să se garanteze că IAPC obținute îndeplinesc cerințele de comparabilitate prevăzute la articolul 4 din Regulamentul (CE) nr. 2494/95.
(5)
Tratarea comisioanelor pentru servicii care sunt exprimate ca procent din valoarea tranzacțiilor trebuie să fie consecventă cu tratarea mărfurilor și a serviciilor în sectoarele sănătății, educației și protecției sociale, conform dispozițiilor Regulamentului (CE) nr. 2166/1999 al Consiliului (7).
(6)
Măsurile prevăzute în prezentul regulament sunt în conformitate cu avizul Comitetului pentru programul statistic instituit prin Decizia 89/382/CEE, Euratom (8) a Consiliului,
ADOPTĂ PREZENTUL REGULAMENT:
Articolul 1
Scop
Scopul prezentului regulament este de a modifica anexa II la Regulamentul (CE) nr. 2214/96 privind subindicii indicilor armonizați ai prețurilor de consum, denumiți în continuare „IAPC”, în ceea ce privește acoperirea serviciilor financiare, și de a stabili standarde minime pentru tratarea comisioanelor pentru servicii proporționale cu valoarea tranzacțiilor pentru a garanta că aceste comisioane sunt fiabile și relevante și că îndeplinesc cerințele de comparabilitate prevăzute la articolul 4 din Regulamentul (CE) nr. 2494/95.
Articolul 2
Definiții
(1) Plățile dobânzilor și ale comisioanelor similare dobânzilor cuprind plățile nominale ale dobânzilor și toate elementele incluse în calcularea dobânzii reale.
(2) În cazurile în care comisioanele pentru servicii se definesc ca procent din valoarea tranzacției, prețurile la cumpărător se definesc ca procentul în sine, înmulțit cu valoarea unei tranzacții unitare reprezentative pentru perioada de bază sau de referință.
Articolul 3
Tratarea comisioanelor pentru servicii
(1) Subindicii IAPC în cauză se calculează folosind o formulă care este consecventă cu formula de tip Laspeyres folosită pentru ceilalți subindici. Acești subindici reflectă modificarea prețului pe baza modificării cheltuielilor pentru menținerea modelului de consum al gospodăriilor și compoziția populației de consumatori în perioada de bază sau de referință.
(a)
Prețurile la cumpărător pentru servicii care vor fi folosite în IAPC sunt taxele reale percepute de la consumatori în schimbul serviciului furnizat. IAPC cuprinde taxele exprimate ca valoare fixă sau forfetară.
(b)
Modificările prețurilor la cumpărător care reflectă modificări ale regulilor pe baza cărora se determină aceste prețuri sunt indicate ca modificări ale prețurilor în IAPC.
(c)
Modificările prețurilor la cumpărător care rezultă din modificări ale valorilor tranzacțiilor unitare reprezentative sunt indicate ca modificări ale prețurilor în IAPC.
(d)
Tranzacțiile unitare reprezentative se exprimă în termeni concreți, cu excepția cazurilor în care acest lucru nu este corespunzător sau posibil, iar în aceste cazuri tranzacțiile se exprimă în moneda statului membru respectiv.
(e)
Modificarea valorilor tranzacțiilor unitare reprezentative se poate estima prin modificarea indicelui prețurilor care reprezintă în mod corespunzător tranzacțiile unitare în cauză. În cazurile în care există, subindicii IAPC sau indicii globali se consideră a fi corespunzători în acest scop.
(2) Dacă specificația se modifică, prețurile se tratează în conformitate cu normele privind modificările specificațiilor, în special în conformitate cu normele privind ajustarea calității stabilite la articolul 5 din Regulamentul (CE) nr. 1749/96.
(3) Dacă serviciile au fost puse la dispoziția consumatorilor în mod gratuit și, în consecință, se percepe prețul real al acestora, modificarea de la zero la un preț real și invers se reflectă în IAPC.
(4) Dacă serviciile furnizate împreună cu alte mărfuri sau servicii au fost puse la dispoziția consumatorilor fără o taxă indicată explicit, iar apoi se percepe o taxă pentru acestea în mod separat, modificarea se reflectă în IAPC.
(5) Dacă este relevant, procedura prevăzută la articolul 5 din Regulamentul (CE) nr. 2646/98 al Comisiei (9) privind tarifele se aplică mutatis mutandis.
Articolul 4
Servicii financiare care nu sunt cuprinse în nici o altă categorie
Conținutul clasei 12.6.2, „Alte servicii financiare care nu sunt cuprinse în nici o altă categorie (S)”, în anexa II la Regulamentul (CE) nr. 2214/96 privind subindicii indicilor armonizați ai prețurilor de consum, se înlocuiește cu următorul text:
12.6.2 Alte servicii financiare care nu sunt cuprinse în nici o altă categorie (S)
-
comisioanele reale pentru serviciile financiare prestate de bănci, oficii poștale, case de economii, case de schimb valutar și alte instituții financiare similare;
-
taxele și comisioanele pentru servicii percepute de brokeri, consultanți de investiții și alți agenți similari.
Se exclud: Plățile dobânzilor și ale comisioanelor de tipul dobânzilor de orice fel, precum și taxele administrative pentru fondurile private de pensii și alte fonduri similare.”
Articolul 5
Alte servicii care nu sunt cuprinse în nici o altă categorie
Conținutul clasei 12.7.0, „Alte servicii care nu sunt cuprinse în nici o altă categorie (S)”, în anexa II la Regulamentul (CE) nr. 2214/96 privind subindicii indicilor armonizați ai prețurilor de consum, se înlocuiește cu următorul text:
12.7.0 Alte servicii care nu sunt cuprinse în nici o altă categorie (S)
-
taxe pentru servicii juridice, agenții de angajare etc.;
-
comisioane pentru servicii de pompe funebre și alte servicii funerare;
-
plata pentru serviciile prestate de agenți imobiliari, agenți de licitație, agenți de vânzări și alți intermediari;
-
plata pentru fotocopii și alte reproduceri de documente;
-
taxele pentru eliberarea certificatelor de naștere, căsătorie și deces și a altor documente administrative;
-
plata pentru anunțurile din ziare și reclame;
-
plata pentru serviciile prestate de grafologi, astrologi, detectivi particulari, gărzi de corp, agenții matrimoniale, consilieri în probleme maritale, scriitori, diferite alte servicii de folosință (locuri, toalete, garderobe) etc.
Se includ: Plățile pentru serviciile agenților imobiliari legate de tranzacțiile de închiriere.
Se exclud: În temeiul convențiilor SEC 1995, se exclud contribuțiile și taxele care decurg din calitatea de membru al asociațiilor profesionale, al bisericilor și al cluburilor sociale, culturale, recreative și sportive (SEC 1995, punctul 3.77.e) și comisioanele agenților imobiliari legate de vânzarea sau cumpărarea unor active ne-financiare [«Formarea capitalului imobilizat brut» conform SEC 1995, punctul 3.102, punctul 3.105 litera (a), punctele 3.111, 3.115].”
Articolul 6
Informații de bază
(1) Informațiile de bază constau în toate prețurile de cumpărare și ponderile care sunt necesare pentru a calcula subindicii IAPC în conformitate cu dispozițiile prezentului regulament.
(2) Unitățile statistice invitate de către statele membre să coopereze la colectarea sau furnizarea de informații de bază au obligația să ofere informații corecte și complete în momentul solicitării acestora și să permită organizațiilor și instituțiilor care răspund de compilarea statisticilor oficiale, la cererea acestora, să obțină informațiile în gradul de detaliere care le este necesar pentru a evalua dacă se respectă cerințele de comparabilitate și calitatea subindicilor IAPC.
Articolul 7
Comparabilitatea
Se consideră comparabili indicii IAPC elaborați în conformitate cu dispozițiile prezentului regulament sau cu alte proceduri care nu generează un indice care să difere sistematic cu mai mult de o zecime de procent în medie în decurs de un an față de anul anterior, față de indicele calculat pe baza acestor proceduri.
Articolul 8
Controlul calității
Statele membre furnizează Comisiei (Eurostat) informații privind procedurile elaborate pentru tratarea comisioanelor pentru servicii în funcție de valorile tranzacțiilor, dacă aceste proceduri diferă de cele precizate în articolul 3 din prezentul regulament, înainte de utilizarea acestor proceduri.
Articolul 9
Punere în aplicare
Dispozițiile prezentului regulament se aplică de către statele membre în luna decembrie 2001 și intră în vigoare cu indicele pentru luna ianuarie 2002.
Articolul 10
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 septembrie 2001.